MONO ขึ้นแท่นเรทติ้งอันดับ 3 คาดปีนี้รายได้-กำไรโต
MONO ขึ้นแท่นเรทติ้งอันดับ 3 คาดปีนี้รายได้-กำไรโต เล็งอัดงบ content ราว 700-900 ลบ.
6 ม.ค. 2560

นายนวมินทร์ ประสพเนตร กรรมการผู้จัดการ บริษัท โมโน บรอดคาซท์ จำกัด ช่อง MONO29 ซึ่งเป็นบริษัทย่อยของ บริษัท โมโน เทคโนโลยี จำกัด (มหาชน) หรือ MONO เปิดเผยว่า ในช่วงวันที่ 1-3 ม.ค.60 ยอดผู้ชม (เรทติ้ง) ปรับเพิ่มขึ้นที่ 1.373 ขึ้นเป็นอันดับ 3 เบียดช่องเวิร์คพ้อยท์ที่มีเรทติ้ง 1.371 แต่ตอนนี้ก็ปรับลงมาอันดับ 4  โดยช่อง MONO29 กับช่องเวิร์คพ้อยท์ สลับอันดับที่ 3 และที่ 4 กัน ดังนั้นเชื่อว่าแนวโน้มทิศทางผลประกอบการปีนี้รายได้จะเติบโต และจะมีกำไรในปีนี้ โดยคาดว่าในไตรมาส 1/60 ธุรกิจน่าจะถึงจุดคุ้มทุน หลังจากที่เริ่มเห็นสัญญาณที่ดีตั้งแต่ไตรมาส 3/59 โดยชอง MONO ยังคงเน้นกลยุทธ์เดิม คือ หนังดี-ซี่รีย์ดัง
“ในปีที่แล้วเราได้ผ่านจุดต่ำสุดมาแล้ว ปีนี้ธุรกิจน่าจะถึงจุดคุ้มทุนใกล้แล้ว ในไตรมาสแรกนี้ ทุกอย่างที่ลงทุนไปก็น่าจะคืนทุน ที่เหลือก็ลงเป็น bottom line” นายนวมินทร์ กล่าว
ทั้งนี้ แนวโน้มฐานคนดูจะมากขึ้นเรื่อยๆ ขณะนี้ และยังเห็นการเติบโตอย่างต่อเนื่อง คาดว่ามีโอกาสแตะ 1 ล้านคน/นาที จากช่วง 1-3 ม.ค.60 มีฐานผู้ชม 7.8 แสนคน/นาที  โดยปัจจุบัน ช่อง MONO29 มีส่วนแบ่งตลาดอยุ่ที่ 6% หรืออันดับ 4 ซึ่งเติบโตเท่าตัวเมื่อ 1 ปีกว่าที่ผ่านมาที่มีส่วนแบ่งตลาด 3% และแนวโน้มก็คาดว่าส่วนแบ่งตลาดน่าจะเติบโตได้เท่าตัวต่อเนื่อง  เพราะมั่นใจว่า ช่อง MONO29 มี content หรือเนื้อหาดีที่สุด
“เราแข่งกับตัวเอง เราจะทำคุณภาพ content ให้ดีที่สุด และเรายังขยายฐานลูกค้าในต่างจังหวัดต่อเนื่อง ซึ่งมีกิจกรรมอยู่ทุกเดือน” นายนวมินทร์ กล่าว
ทั้งนี้ในปีนี้ ช่อง MONO29 ใช้งบลงทุน Content จำนวน 700-900 ล้านบาท จากปีที่แล้วใช้งบลงทุน จำนวน 800 ล้านบาท 
ส่วนกรณีที่ทรูวิชั่นส์ ยกเลิกหนังจาก HBO นายนวมินทร์ กล่าวว่า ไม่ได้ส่งผลกระทบมากนัก เพราะเป็นกลุ่มลูกค้าระดับ A+ ซึ่งเป็นกลุ่มเล็ก ซึ่งก็อาจมาดูช่อง MONO 29 ที่มีหนังของ HBO อยู่แต่ก็ถือว่าไม่ได้มาก 